3.5.2023
SK
Úradný vestník Európskej únie
C 157/55
4. zdôrazňuje kľúčovú úlohu miestnych a regionálnych samospráv pri spoločnom vypracúvaní národných plánov obnovy prírody, určovaní oblastí obnovy a stanovovaní ukazovateľov na základe miestnych priorít a potrieb komunít, verejného a súkromného spolufinancovania, zapojenia zainteresovaných strán a verejnosti a vykonávania miestnych, integrovaných, miestne orientovaných opatrení na obnovu prírody; vyzdvihuje kľúčovú úlohu miestnych a regionálnych samospráv pri monitorovaní a podávaní správ o pokroku pri dosahovaní cieľov pre mestské a iné ekosystémy, ktoré sa nachádzajú na území lokálnych územných jednotiek.
Považuje za dôležité zabezpečiť, aby monitorovanie a podávanie správ neboli príliš zaťažujúce po administratívnej stránke a aby sa na uľahčenie práce mohli využívať digitálne nástroje; 5. trvá na tom, aby miestne a regionálne samosprávy vymedzili cielené ekosystémy, okrem iného plochy mestskej zelene a príslušné kvantitatívne a kvalitatívne potreby rozvoja v rámci ich miestneho integrovaného mestského rozvoja v úzkom partnerstve s členskými štátmi a riadiacimi orgánmi s cieľom zohľadniť miestne danosti z hľadiska mestskej štruktúry a prírody a zabezpečiť spravodlivý prístup k obnove prírody v mestských a prímestských oblastiach; 6. naliehavo vyzýva členské štáty, aby zabezpečili, že v národných plánoch obnovy prírody sa zohľadnia osobitné sociálno-ekonomické, geografické a environmentálne podmienky a charakteristiky príslušnej miestnej oblasti, miestna komunita a regionálny kontext, ako aj príslušné potreby obnovy prírody, najmä vo vzťahu k vysoko zraniteľným ekosystémom, ako sú najvzdialenejšie regióny, ostrovy, horské regióny, rašeliniská a mokrade alebo iné oblasti bohaté na endemické alebo ohrozené druhy, ako aj mestské ekosystémy; žiada, aby sa v právnom predpise o obnove prírody výslovne kládol dôraz na obzvlášť zraniteľné ekosystémy, pričom by sa mali uznať ich osobitné podmienky a potreby obnovy; 7. trvá na tom, aby sa uznal význam biokultúrnych interakcií pri formovaní miestnych identít a podpore poľnohospodárskej krajiny s vysokou kultúrnou a prírodnou hodnotou, pretože predstavujú jadro úspechu pri opätovnom prepojení kultúrnej identity s ekosystémami v celosvetovom meradle; 8. víta skutočnosť, že Európska komisia začlenila do právneho predpisu o obnove prírody rozsiahle posúdenie vplyvu, ktoré sa týka uplatňovania subsidiarity a proporcionality.
Zdôvodnenie, ktoré sa uvádza v súvislosti s európskou pridanou hodnotou návrhov a so zavedením opatrení vyplývajúcich z právomocí EÚ v oblasti životného prostredia a zmeny klímy, je v súlade so zásadami subsidiarity a proporcionality; VR však upozorňuje na skutočnosť, že v článku 6 sa neuvádzajú priame a nepriame účinky, ako sú finančné dôsledky a vplyv na vnútornú správu a justičné systémy členských štátov; 9. zdôrazňuje nenahraditeľnú úlohu ekosystémov ako úložísk uhlíka a ochrany pred vplyvmi zmeny klímy.
To si vyžaduje nielen ukončenie škodlivých praktík, ako je odlesňovanie, zástavba pôdy alebo ťažba rašeliny, ale aj cielenú ochranu a obnovu, ako je obnova tokov, rašelinísk a mokradí; 10. zdôrazňuje, že nariadenie musí zohľadňovať rozdielne podmienky a danosti na vnútroštátnej aj miestnej úrovni, napr. pokiaľ ide o administratívne jednotky, hustotu a štruktúru zeleného priestoru, ako aj miestne a vnútroštátne potreby.
Domnieva sa, že by sa preto mali posilniť integrované prístupy k rozvoju miest a komunít na miestnej úrovni.
Vymedzenia pojmov a požiadavky musia byť jasné a relevantné v rámci celej EÚ;
11. zdôrazňuje, že je potrebné, aby mestá a obce zvýšili svoju odolnosť proti zmene klímy, a tým, že budú revitalizáciou kanálov a tokov a vytváraním malých vodných plôch chrániť, podporovať a obnovovať modrú infraštruktúru.
Vyzýva členské štáty, aby v rámci tohto nariadenia zabezpečili, aby všetky mestá a obce, ktoré majú viac ako 20 000 obyvateľov, vypracúvali, prijímali a vykonávali plány na rýchle rozšírenie zelených a modrých oblastí; A.
Integrácia a koherentnosť politických opatrení 12. opätovne zdôrazňuje význam integrácie právneho predpisu o obnove prírody s existujúcimi miestnymi, regionálnymi a inými politikami a stratégiami na nižšej ako celoštátnej úrovni a vyzdvihuje potrebu primeraných nástrojov a mechanizmov na posilnenie povinného charakteru a kvalitatívnej účinnosti tohto predpisu na miestnej a nižšej ako celoštátnej úrovni.
VR zároveň zdôrazňuje, že potenciál miestnych a regionálnych samospráv prispievať svojimi miestnymi poznatkami a riešeniami k dosiahnutiu spoločných cieľov ochrany prírody sa musí posilniť, a nie obmedzovať.
Napriek administratívnym štruktúram lokálnych administratívnych jednotiek je potrebné zaoberať sa mestskými oblasťami ako funkčnými subjektmi; 13. zdôrazňuje, že opatrenia na obnovu prírody, najmä na miestnej úrovni, sú súčasťou opatrení v oblasti klímy a mestského plánovania.
Obce ich musia vykonávať prostredníctvom ambicióznej politiky prekračujúcej ich administratívne hranice a na základe posúdenia celkovej účinnosti každého opatrenia;